Kurzhinweise zur Einleitung und Durchführung einer Betriebsratswahl 
(im vereinfachten Wahlverfahren)
in serbischer Sprache

Кратке напомене

у вези са покретањем и провођењем избора радничког савета у погону

(у поједностављеном изборном поступку)

Опште напомене

Закон о организацији и деловању предузећа предвиђа формирање радничких савета у предузећима, у којима је запослено најмање пет радника/ -ца са правом гласа. Троје од њих морају имати право да буду бирани.

Редовни избори за погонски раднички савет одржавају се сваке четири године у времену од 1. марта до 31. маја. Предуслов за њихово провођење је формирање бирачког одбора. Задатак бирачког одбора је да покреће и проводи изборе те да констатује изборне резултате.

Неколико темељних изборних прописа садржани су и у самом Закону о организацији и деловању предузећа (немачка скраћеница = BetrVG). Осим тога даљње појединости садржане су у Изборном правилнику који се односи на горе поменути закон. 

У даљњем тексту бит ће појашњене изборне одредбе за поједностављени изборни поступак. Сажети приказ треба да омогући стицање само најосновнијих информација.

Даљњи информативни материјал бит ће подељен у оквиру припреме за изборе у погону. За давање даљњих информација стоје на располагању пре свега чланови бирачког одбора.

Бирачко право

Право да бирају имају сви запослени неовисно о националности који су радници погона и који су на дан избора навршили 18 година живота. Радници који су у погону почели да раде непосредно пред изборе имају бирачко право, а исто тако и радници погона са скраћеним радном временом. Такође и посуђени радници имају право да бирају, ако у погону раде већ дуже од три месеца, односно ако у погону требају да раде дуже од три месеца. Они у том случају стичу бирачко право већ првог дана рада у погону. Бирачко право немају пре свега радници који се баве руководећим пословима. 

Изборност

Сви радници/ -це који имају бирачко право и који су најмање шест месеци запослени у погону могу бити бирани неовисно о њиховој националности. Радни стаж у неком другом погону истог предузећа или концерна рачуна се у погледу бирачког права као радни стаж проведен у самом погону. Изузетак у погледу права да буду бирани чине посуђени радници сходно члану 14, став 2, тачка 1 Закона о посуђивању радне снаге, који у погону којем су посуђени не могу бити бирани, иако имају право да бирају раднички савјет. Посуђени радници имају у свом матичном предузећу право како бирати, тако и да буду бирани.

Бирачки списак

Бирачки одбор треба да сачини бирачки списак у којем одвојено према полној припадности морају бити унети сви радници/ -це. Бирачки списак и текст Изборног правилника морају бити постављени на подесном месту у погону или објављени помоћу друге информативне технике у погону, ако сви бирачи имају могућност њеног коришћења. То се врши често у сали радничког савета, која је често и адреса бирачког одбора, или путем интернета. Постављање поменутих материјала могуће је и на другим местима, нпр. код портира, односно у другим секторима или радним јединицама погона.

Приговори на бирачки списак могу се уложити бирачком одбору у року од три дана након Одлуке о расписивању избора. То важи пре свега онда, ако се неки радник/ -ца не налази на бирачком списку, а по сопственом мишљењу има право гласа.

Минималан број делегата за мањински пол

Мањински пол мора у радничком савету погона бити заступљен барем у односу у којем је заступљен у структури запослених у погону. Могуће је међутим за мањински пол изабрати већи број делегата у радничком савету од оног који му припада у складу са учешћем у структури запослених. Мањински пол може бити како мушки тако и женски пол, већ према делатности предузећа. Уколико мањински пол не може да именује довољно кандидата, односно ако кандидати не прихваћају именовање, онда та места припадају већинском полу. Став је синдиката међутим да би мањински пол требао предложити барем онолико кандидата, колико му места у радничком савету припада.

Расписивање избора 

Бирачки одбор мора најкасније шест недеља пре одржавања избора објавити Одлуку о расписивање избора или то учинити помоћу електронских средстава информисања. Одлуку о расписивању избора потребно је извесити на подесним местима у погону, пре свега на огласној табли, односно о томе упознати раднике путем интернета. Одлука о расписивању избора мора садржавати првенствено следеће важне податке за провођење избора:

· датум објаве

· навођење места у погону на којем су извештени листа кандидата и Изборни правилник и на којем се може извршити увид у исте, а у случају објављивања путем електронских средстава информисања где и на који начин се може извршити увид у наведене листе,

· напомену да могу бирати и бити бирани само радници/ -це који се налазе на бирачком списку те којег датума завршава тродневни рок за улагање приговора на бирачки списак,

· полна структура запослених и напомена да мањински пол у радничком савету мора бити заступљен барем у оној мери у којој је заступљен и у структури запослених у погону, ако се раднички савет састоји од најмање три члана,

· потребан број чланова радничког савета као и број чланова радничког савета који отпада на мањински пол,

· најмањи број радника/ -ца који је потребан за потписивање предлога једног кандидата,

· напомену, да се предлози кандидата могу поднети најкасније до недељу дана пре одржавања збора бирача ради избора радничког савета, при чему је обавезно навести последњи дан рока за подношење предлога, 

· место, дан и време одржавања збора бирача за бирање радничког савета као и накнадног гласања путем писма.

· место где се бирачком одбору могу уложити приговори, дати предлози или изјаве друге врсте,

· место, датум и време јавног пребројавања гласова.

Са објављивањем Одлуке о расписивању избора покренут је изборни поступак за бирање радничког савета. То значи пре свега да бирачи код бирачког одбора могу до једне недеље пре одржавања збора бирача подносити предлоге кандидата и у року од три дана уложити приговор на бирачки списак.

Предлози кандидата

Радници погона могу предлагати кандидате за кандидатске листе. Предлози су важећи само онда, ако их подржава 5 % радника са бирачким правом, односно ако су подржани од најмање три радника са бирачким правом. У погонима са до 20 запослених радника са бирачким правом довољном се сматра и подршка потписана од два радника са бирачким правом. Предлози су увек важећи, ако их подржавају 50 запослених радника погона са бирачким правом. Један/ -на радник/ -ца може подржавати само један предлог кандидата.

Сваки кандидат мора дати писмену изјаву да је сагласан са својом  кандидатуром. 

Предлоге кандидата потребно је предати бирачком одбору најкасније једну недељу пре одржавања збора бирача ради избора радничког савета. Бирачки одбор је дужан да провери исправност предлога те да предлоге кандидата, који су признати као важећи непосредно након истицања рока за предлагање кандидата огласи у погону. 

Избор се врши као бирање кандидата. Бирачи могу бирати само оне кандидате који се налазе на гласачким листићима. Бирачи не смеју бирати више кандидата, но што раднички савет има чланова, то значи да сваки бирач крижићем сме да означи само онолики број кандидата, колико чланова има раднички савет.

Изборни поступак
а) Писмено гласање (гласање путем писма)

Сваки бирач дужан је у правилу директно гласати личним присуством на гласачком месту. У одређеним случајевима постоји пак могућност писменог гласања (гласањa путем писма). Овај начин гласања предвиђен је изборним правилником у случајевима:

· ако је бирачки одбор закључио да се за нека оделења погона и најмање погоне врши писмено гласање или

· ако радници/ -це због специфичности својих радних задатака на дан гласања не могу бити присутни у погону, нпр. теренски радници или монтери. 

Важно: Ако су радници запослени у погону у време кад се врши гласање из личних разлога одсутни из погона и због тога спречени да изиђу на гласање (нпр. због болести или годишњег одмора), онда они код бирачког одбора могу три дана пре одржавања збора бирача поднети захтев за накнадно писмено гласање (гласање путем писма). У том случају могу дотични радници писмено гласање извршити и накнадно у складу са наведеним местом и временом у Одлуци о расписивању избора.

За писмено гласање потребна је одређена документација, пре свега Одлука о расписивању избора, кандидатске листе, гласачки листић те одговарајуће коверте. Треба имати на уму да радници, који на дан избора нису из личних разлога присутни у погону, наведени писмени материјал добијају само онда, ако лично поднесу захтев за гласање путем писма. Радници који због специфичности својих радних задатака на дан гласања не могу бити присутни у погону, добит ће изборни материјал од бирачког одбора и без да то сами захтевају.

б) Лично гласање на гласачком месту

Лично гласање врши се на збору бирача, који се сазива смо у сврху бирања радничког савета. Сваком бирачу мора бити омогућено да гласање може обавити неометано и без могућности увида са стране. Гласање се на збору бирача врши како следи: бирачки одбор предаје бирачу гласачки листић и гласачку коверту. Бирач означи крижићем кандидате односно кандидаткиње на листи које жели бирати. Потом се гласачки листић стави у гласачку коверту и убаци у гласачку кутију, након што је бирачки одбор обављено гласање на гласачком списку регистровао.

Гласање се сме вршити само у времену док траје збор бирача.

Утврђивање изборних резултата

Након завршетка гласања бирачки одбор мора да изврши јавно пребројавање гласова, при чему се радницима мора омогућити да при пребројавању гласова буду присутни. Пребројавање гласова не мора уследити непосредно по завршетку гласања, већ се може провести и следећег радног дана.

Бирачки одбор проверава да ли су предани гласачки листићи исправни. На основу важећих гласачких листића одређује бирачки одбор исход гласања. Изабране кандидате потребно је неодгодиво обавестити о њиховом избору. Они имају рок од три радна дана да изјаве, да ли избор прихваћају.

Чим се утврде имена дефинитивно изабраних чланова радничког савета бирачки одбор је дужан да то објави извештавањем на огласној плочи. Тиме су избори за раднички савет завршени. Изабрани раднички савет треба да се неодгодиво састане на конституирајућој седници и на истој изабере председника/ -цу, односно заменика/ -цу.

Заштита бирачког права

Избор радничког савета је под посебном законском заштитом. Чланови бирачког одбора и кандидати за раднички савет (такође и ако не буду изабрани) су под посебном, иако временски ороченом заштитом од редовних отказа. Послодавцу је уз претњу казном забрањено да омета изборе за раднички савет или да на њих врши утицај. Ниједан/ -на радник/- ца не сме бити ометан у вршењу свог активног и пасивног бирачког права. 

